Kierankies braai in rugby | Maroela Media
Ja mense, dieselfde Franse aan wie die Wêreldbekerbod van 2023 verlede jaar toegeken is. Bygesê, hoeveel WB-toernooi in rugby en sokker en Olimpiese Winter- en Somerspele is al aan lande met geraamtes in hul kaste toegeken?
In Saterdag se wedstryd in die Stade de France het eers die losskakel Matthieu Jalibut (30ste minuut) 'n beenbesering opgedoen en heel later in die 76ste minuut ook plaasvervanger-skrumskakel, Antoine Dupont. Albei moes volgens die spandokter harsingskuddingstoetse ondergaan.
In Dupont se geval kon die opdrafskrumskakel Maxime Machenaud dus in die laaste vier minute weer opgestuur word.
Terloops, verlede jaar was Frankryk by 'n soortgelyke geval betrokke toe die Walliese afrigter Rob Howley die Franse daarvan beskuldig het dat hulle teen die einde 'n "onwettige" plaasvervanging van 'n voorryman gebruik het.
♦ Dit laat 'n mens onwillekeurig terugdink aan een van die grootste rugbyskandale, in 2009 se kwarteindstryd van die ou Heinekenbeker-reeks tussen Harlequins en Leinster op The Stoop in Londen.
Leinster het met 6-5 gewen, maar nie voordat Harlequins se vleuel Tom Williams 'n "lipbesering" opgedoen het nie. As Williams weens 'n bloedbesering vervang sou word, kon die betroubare stelskopper Nick Evans, wat kort ná rustyd weens 'n beenbesering vervang is, weer opgestuur word.
Williams het (vasgevang op kamera), 'n bloedkapsule uit een van sy kouse gehaal, maar dit op die grond geval. Hy het dit opgetel en toe daarop gebyt.
Hy is met 'n "bloeiende mond" afgehaal, maar hy en die spandokter, Wendy Chapman, het paniekerig geraak en hy het, volgens sy getuienis tydens sy tugverhoor, by Chapman gepleit om sy lip oop te sny, wat sy gedoen het.
Dit het vier maande geneem om die tugverhore af te handel. Dean Richards, Quins se rugbydirekteur, is vir drie jaar geskors, Williams vir 12 maande (dis later tot vier maande verminder), die fisioterapeut Steph Brennan vir twee jaar en Chapman is deur die Britse Mediese Raad geskors. Dit is later tersyde gestel en sy kon weer praktiseer.
Harlequins is met byna R4 miljoen beboet, Richards het bedank, want die klub het dit by vier ander geleenthede ook gedoen en aanvanklik daarmee weggekom.
Die Walliese skeidsregter Nigel Owens, het toevallig die fluitjie in albei wedstryde (Frankryk teen Ierland en Harlequins teen Leinster) hanteer, maar hy het geen ander keuse gehad as om die mediese personeel te glo nie.
♦ Ook het Evans met 'n skepdoel in die 79ste minuut misluk en het Leinster voortgegaan om die reeks te wen … kierankies braai.